VaTsvangirai Vanoti VaMugabe Vanoda Kunamatirwa
MDC inoti matauriro ari kuita VaMugabe anoratidza kuti munhu agara asingadi kupikiswa
Mutauriri waVaMorgan Tsvangirai, VaWilliam Bango, vanoti mutungamiri wenyika, VaRobert Mugabe, vave kuda kunamatirwa nekuti havachazive zvavanoita. VaBango vanoti kunyomba VaTsvangirai kwakaitwa naVaMugabe neChitatu pazuva rekumepemberera kuzvitonga kuzere kunoratidza kuti VaMugabe munhu asingadi kupikiswa. Vachitaura ku Rufaro Stadium neChitatu, VaMugabe vakati havasi kuzobva pachigaro kuti chitorwe naVaTsvangirai, avo vanoti vakasarudzwa nemutungamiri weBritain, VaTony Blair. VaBango vaudza mutori wenhau weStudio 7 Blessing Zulu kuti VaTsvangirai havafi vakaudza VaMugabe zvekuita. Apo VaMugabe vainyomba hurumende yeBritain pamwe neAmerica neChitatu, sangano reEuropean Union rainge riri mubishi rekuwedzera zvekare huwandu hwevakuru vehurumende vanosanganisa VaMugabe vakatemerwa zvirango nenyika idzi. Vashanu vakatemerwa zvirango vanosanganisa vatevedzeri vemakurukota vanoti VaWalter Mzembi, vezvemvura, VaLazarus Dokora, vedzidzo yepamusoro, Senator Aguy Georgias, vezvehupfumi, VaTitus Maluleke, vedzidzo uye Amai Tracey Mutinhiri, vanoona nezvebudiriro yevatema. Vanoona nezvekudyidzana nedzimwe nyika muEU vari kutarisirwa kuisa runyoro rwavo pamazita aya neMuvhuro zvobva zvava mutemo. EU irir kushorawo zvikuru hurumende yaVaMugabe nekuramba ichityora kodzero dzevanhu, uye kupambwa nekuitwa kafira mberi kuri kuitwa vanopikisa nehurumende. Asi VaMzembi vaudza mutori wenhau dzeStudio7 Blessing Zulu kuti mwari nevanhu veZimbabwe ndivo vangavatemera zvirango kwete EU. VaSydney Masamvu vanoongorora nyaya dzezvematongerwo enyika musangano reInternational Crisis Group kuchamhembe kweAfrica vaudza Blessing Zulu kuti zvirango zvinoshanda kuratidza Zimbabwe kuti zvairi kuita zvekutyora kodzero dzevanhu zviri kuonekwa nenyika dzepasi rino. Dzimwe Nhau Kubva kuStudio 7...